
Text rozhodnutia
Súd: Krajský súd Trnava Spisová značka: 11Co/191/2010 Identifikačné číslo súdneho spisu: 2105207012 Dátum vydania rozhodnutia: 13. 06. 2012 Meno a priezvisko sudcu, VSÚ: JUDr. Silvia Hýbelová ECLI: ECLI:SK:KSTT:2012:2105207012.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu JUDr. Silvie Hýbelovej a sudcov Mgr. Fedora Benku a Mgr. Jozefa Mačeja v právnej veci navrhovateľky: Ing. E. Z., nar. X.X.XXXX, L. XX, Z., zastúpená JUDr. Stanislavom Rehušom, P.O. BOX 221, Trnava, proti odporcovi: Regionálny úrad verejného zdravotníctva so sídlom v Trnave, Limbova 6, Trnava, IČO: 00 610 933, zastúpený JUDr. Alojzom Markechom, advokátom, Teplická 121, Piešťany, o zaplatenie 4.188,01 eur a príslušenstva, na odvolanie navrhovateľky proti rozsudku Okresného súdu Trnava, č.k. 29C/38/2005 - 475 zo dňa 18. mája 2010, takto r o z h o d o l : Odvolací súd rozsudok súdu prvého stupňa v napadnutej zamietajúcej časti a časti náhrady trov konania p o t v r d z u j e . Navrhovateľka je povinná zaplatiť odporcovi náhradu trov odvolacieho konania vo výške 158,26 eur titulom trov právneho zastúpenia do rúk advokáta odporcu, do 3 dní odo dňa právoplatnosti rozsudku. o d ô v o d n e n i e : Rozsudkom napadnutým odvolaním súd prvého stupňa zastavil konanie v časti zaplatenia 40,60 eur a vo zvyšku návrh v celom rozsahu zamietol, pričom navrhovateľke uložil povinnosť zaplatiť odporcovi náhradu trov konania 1.576,72 eur do rúk jej advokáta. Z odôvodnenia rozhodnutia vyplynulo, že právne posudzoval súd prvého stupňa vec podľa zákona č. 313/2001 Z.z. o verejnej službe. Čo sa týkalo skutkovej stránky, keď žalobný nárok spočíval z viacerých peňažných nárokov, súd prvého stupňa zistil, že navrhovateľka žiadala vyplatiť sumu 755,- Sk ako 40 % z osobného príplatku, ktorý jej nebol vyplatený v marci 2004. Z listinných dôkazov, mzdových listov súd prvého stupňa zistil, že v mesiaci marec bol navrhovateľke vyplatený osobný príplatok v sume 945,- Sk, avšak v apríli 2004 jej bol vyplatený v sume 2.362,- Sk, v čom bol zarátaný doplatok za marec 2004 s ohľadom na odpracované dni. Súd v časti týkajúcej sa návrhu na doplatenie odňatého osobného príplatku vo výške 40 % z uvedeného dôvodu zamietol. Prvostupňový súd ďalej zistil z listinných dôkazov, mzdových listov, ako aj z rozhodnutia vedúcej služobného úradu o plate zo dňa 31.5.2004, že rizikový príplatok bol navrhovateľke od tohto dátumu priznaný vo výške 110,- Sk a to s ohľadom na žiadosť o úpravu príplatkov v súvislosti s prečerpaním plánovaných mzdových prostriedkov. Uvedené skutočnosti vyplynuli aj zo záznamov operatívnej porady služobného úradu zo dňa 15.6.2004 a 29.6.2004. Uvedené rozhodnutie o priznaní rizikového príplatku je v súlade s ustanovením §-u 11 ods. 3 písm. a) zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme, keď príplatok zamestnancovi za prácu v sťaženom a zdraviu škodlivom pracovnom prostredí, akú vykonávala navrhovateľka (spracúvanie vzoriek pracovného ovzdušia - Príloha 6, I. skupina, písmeno D., bod 2), patrí v rozpätí 2,1 % až 23 % platovej tarify 1. platového stupňa, 1. platovej triedy, základnej stupnice platových taríf uvedenej v prílohe č. 3 (5.180,- Sk), čo predstavuje 108,78 Sk a teda priznaný príplatok vo výške 110,- Sk je v tomto rozpätí. Z uvedených dôvodov súd prvého stupňa aj v tejto časti týkajúcej sa doplatenia odňatého príplatku za znížený rizikový príplatok v sume 6.490,- Sk žalobu zamietol. Navrhovateľka taktiež žiadala doplatenie osobného príplatku za mesiace jún a júl 2004 v sume 3.400,- Sk, keďže osobný príplatok jej bol odňatý rozhodnutím o plate zo dňa 31.5.2004, ale rozhodnutie o plate prevzala až 14.7.2004. Prvostupňový súd konštatoval, že určenie výšky osobného príplatku nie je písomnosť týkajúca sa vzniku, zmeny alebo skončenia pracovného pomeru, preto nebolo potrebné doručovanie zamestnancovi do vlastných rúk a zákonník práce neviaže platnosť tohto rozhodnutia na dobu doručenia tohto rozhodnutia zamestnancovi, preto súd prvého stupňa považoval toto rozhodnutie za platné a v zmysle tohto rozhodnutia navrhovateľka nemala určenú súčasť mzdy vo forme osobného príplatku od 1.6.2004, preto jej nárok na doplatenie osobného príplatku za mesiac jún a júl nevznikol, z toho dôvodu súd prvého stupňa aj v tejto časti týkajúcej sa 3.400,- Sk žalobu zamietol. Najväčšiu časť žalobného návrhu tvoril nárok na doplatenie mzdy a to od apríla 2002 do augusta 2004 na základe nesprávneho zaradenia do platovej triedy 9, do výšky mzdy určenej podľa platovej triedy 11. Tu súd prvého stupňa posudzoval, aká bola skutočne vykonávaná práca navrhovateľkou pričom nešlo o preskúmavanie rozhodnutia o plate, ktorým bola navrhovateľka zaradená do 11. platovej triedy zo dňa 30.8.2004 vydaného vedúcou služobného úradu MUDr. Y. G.. Súd vykonal dokazovanie na zistenie skutočnosti, či navrhovateľka vykonávala v žalovanom období činnosti, ktoré sú zaradené do 11. platovej triedy a výsluchom svedkov, ako aj samotných účastníkov konania tieto skutočnosti mal súd prvého stupňa preukázané, preto nevykonal znalecké dokazovanie navrhované odporcom, a to aj preto, že neexistuje taký znalecký odbor, ktorý by posudzoval správnosť zaradenia pracovníka do platovej triedy v odbore zdravotníctvo, ako to navrhoval odporca. Vzhľadom k tomu, že navrhovateľka sa domáhala doplatenia mzdy za obdobie od apríla 2002 do augusta 2004, súd musel vec posudzovať tak podľa ustanovení zákona č. 313/2001 Z.z. o verejnej službe ako aj podľa zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a podľa ich vykonávacích predpisov. Zákon č. 553/2003 Z.z. má rovnaké znenie v citovaných ustanoveniach ako Zákon č. 331/2001 Z.z., preto sa súd prvého stupňa v tomto rozhodnutí obmedzil len na citáciu ustanovení Zákona č. 331/2001 Z.z., keď obidva tieto predpisy zhodne uvádzajú, že zamestnancovi za podmienok a v rozsahu ustanovených zákonom patrí plat, ktorým je tarifný plat, príplatok za riadenie, príplatok za zastupovanie, osobný príplatok, príplatok za prácu v sťaženom a zdraviu škodlivom prostredí a ďalšie príplatky. Plat je peňažné plnenie poskytované zamestnancovi za prácu. Zamestnávateľ zaradí zamestnanca do platovej triedy podľa najnáročnejšej pracovnej činnosti z hľadiska jej zložitosti, zodpovednosti, fyzickej a psychickej záťaže, ktorú má vykonávať podľa druhu práce dohodnutého v pracovnej zmluve a podľa splnenia kvalifikačných predpokladov, ktoré sú potrebné na jej vykonávanie. Z dikcie zákona vyplýva, že ide o povinnosť zamestnávateľa zaradiť zamestnanca do príslušnej platovej triedy a nejde o možnosť zamestnávateľa zaradiť zamestnanca podľa vlastnej ľubovôle. Z týchto dôvodov sa súd prvého stupňa zameral na dokazovanie skutočného výkonu práce navrhovateľky a podľa toho posudzoval aj správnosť zaradenia do príslušnej platovej triedy. Z priložených listinných dôkazov, ako i z výsluchu svedkov a účastníkov konania mal súd za preukázané, že navrhovateľka spĺňala kvalifikačné predpoklady potrebné na vykonávanie práce tak v 9. platovej triede ako aj v 11. platovej triede podľa oboch predpisov. Z výsluchu účastníkov konania, ako aj svedkov mal preukázané, že pracovná náplň navrhovateľky sa v rozhodnom období nemenila, navrhovateľka aj v skutočnosti vykonávala stále tú istú prácu a to aj po 1.8.2004 a došlo iba k formálnemu prepísaniu pracovnej náplne pôvodne zo dňa 1.10.2002 na pracovnú náplň zo dňa 1.8.2004, kde v popise pracovnej činnosti došlo k doplneniu bodu 1, kde je uvedené, že navrhovateľka vykonáva samostatnú odbornú prácu v príslušnom odbore, pričom ide o opísanie pracovnej činnosti z katalógu pracovných činností s prevahou duševnej práce vo verejnej službe. Odporca tvrdil, že k tomuto dátumu došlo k zmene pracovnej náplne, ale túto skutočnosť však nepreukázal, naopak, bolo preukázané, že navrhovateľka vykonávala neustále prácu na tom istom prístroji a za tých istých podmienok, ako v predchádzajúcom období, o čom svedčili i dôkazy, ktoré predložil sám odporca a to zoznam vyšetrovaných vzoriek na plynovom chromatografe, ktoré mala vykonávať navrhovateľka, ako aj záznamové protokoly o skúške, ktoré boli vypĺňané takým istým spôsobom ako v predchádzajúcom období. Navrhovateľka i odporca zhodne uviedli, že po nástupe novej štatutárnej zástupkyne MUDr. G. došlo k prehodnocovaniu pracovných náplní a teda i zaraďovania niektorých pracovníkov do platových tried. Taktiež z priložených listinných dôkazov, ako i z výsluchu navrhovateľky, štatutárnej zástupkyne odporcu ako i svedkov vyplynulo, že navrhovateľka i s ďalšími pracovníkmi sa u novej štatutárnej zástupkyne domáhali preradenia do vyššej platovej triedy, taktiež manžel navrhovateľky vyvíjal telefonicky nátlak na štatutárnu zástupkyňu na preradenie pracovníkov do vyššej platovej triedy a taktiež bolo preukázané, že štatutárna zástupkyňa sa obrátila na nadriadený úrad o zaujatie stanoviska k zaraďovaniu do platových tried. Dňa 7.7.2002 Ministerstvo zdravotníctva upozornilo na nesprávne zaradenie zamestnancov odporcu do 10. a 11. platovej triedy a Úrad verejného zdravotníctva SR v Bratislave uviedol, že zaradenie do platovej triedy nezávisí len od dosiahnutého vzdelania, ale od skutočne vykonávanej práce. Navrhovateľka vo svojej výpovedi uviedla, že vykonávala všetky práce od príjmu vzorky, jej spracovania, analýzy, počítačového vyhodnotenie, validácie metodiky, zavádzanie nových metodík samostatne. Z výsluchu svedkyne MUDr. G. vyplynulo, že túto činnosť vykonáva laborantka, stredoškoláčka, ktorá pracovala aj s navrhovateľkou. Navrhovateľka nevykonávala žiadne práce súvisiace s iným úsekom, nebola prizývaná na riešenie odborných problematík. Aj z výsluchu svedka MUDr. D. I. vyplynulo, že pri zaraďovaní navrhovateľky do tarifnej triedy nebola zistená jej samostatnosť a vyššia odborná kvalita, preto jej nemohli priznať vyššiu platovú triedu ako 9.. Svedok Ing. L. L. uviedol, že navrhovateľka nevykonávala samostatnú odbornú prácu, napriek tomu, že to uviedol v špecializačnom indexe navrhovateľky, snažil sa len navrhovateľke pomôcť, aby bola zaradená do špecializačného vzdelávania a mohla si zvýšiť kvalifikáciu. Funkcia vedúcej laboratória chémie vôd v rámci organizačnej štruktúry u odporcu neexistuje a táto skutočnosť vyplynula i z priloženej organizačnej štruktúry odporcu. Navrhovateľka vykonávala vnútrolaboratórnu kontrolu pri vykonávaní analýzy vzoriek, nemala oprávnenie vydávať pracovné pokyny iným zamestnancom. Táto skutočnosť vyplynula i z opisu svojej práce navrhovateľkou, keď sama uviedla, že laboratórne vzorky pripravovala laborantka, taktiež urobila nástrek vzorky laborantka a navrhovateľka zapísala výsledky činnosti stroja, ktoré vyšli na grafe v počítači. Tieto výsledky zapísala rukou do záznamu, ktorý niekto potom prepísal do počítača a na základe toho sa vyhotovoval protokol o skúške, ktorý podpisovala navrhovateľka ako zodpovedná osoba za vykonanie meraní a tieto výsledky merania kontrolovali, hodnotili a podpisovali aj priami nadriadení navrhovateľky a to MVDr. K., Ing. G. a protokol o skúške vyhotovoval a podpisoval Ing. L. L., ktorí uvedené skutočnosti potvrdili. Navrhovateľka v podstate vykonávala iba zápis výstupov z prístroja - plynového chromatografu do rukou písanej tabuľky a tieto jej zápisy kontrolovali jej priame nadriadené ako i vedúci odboru. Jej nadriadené kontrolovali či boli dodržiavané predpisy, ktoré upravovali jednotlivé spôsoby vyšetrenia, či sú vyplnené všetky položky protokolu a keďže vzorky nosila jej nadriadená, tak kontrolovala, či vzhľadom na to, z akého prostredia tieto vzorky boli prinesené, či výsledky mohli byť také, ako boli zapísané. Nesamostatnosť práce navrhovateľky tak vyplynula z vyjadrení priamych nadriadených navrhovateľky ako aj ďalšieho nadriadeného - vedúceho odboru, bývalého štatutárneho zástupcu zamestnávateľa ako aj štatutárnej zástupkyne v prejednávanom období, ako aj z písomného záznamu navrhovateľky, v ktorom zapisovala všetky svoje činnosti počas pracovnej doby v dňoch 2.8.2004 - 13.8.2004, kde podľa názoru súdu neuviedla žiadnu samostatnú odbornú činnosť. V Prílohe 1. Nariadenia vlády SR č. 111/2002 Z.z. je KATALÓG PRACOVNÝCH ČINNOSTÍ S PREVAHOU DUŠEVNEJ PRÁCE VO VEREJNEJ SLUŽBE, kde v časti 21. ZDRAVOTNÍCTVO nie je uvedená pracovná činnosť, ktorú vykonávala navrhovateľka, preto súd uviedol vyššie činnosti podobné práci navrhovateľky, a odporca správne vyplnil analytický list a žiadal doplnenie katalógu, ale činnosť navrhovateľky nebola v katalógu uvedená. Pri zaradení navrhovateľky do platovej triedy bolo nutné vychádzať z Charakteristiky platových tried uvedených v prílohe 1. Zákona č. 313/2001 Z.z., pričom najdôležitejším rozdielom charakteristík 9. a 11. platovej triedy je samostatnosť a nároky na myslenie a rozhodovanie, väzby. Určitým podporným znakom samostatnosti odbornej práce by mohli byť úspešné medzilaboratórne testy a na ich základe získaná akreditácia, ale to len v prípade, že by navrhovateľka vykonávala nielen zápis výsledkov práce plynového chromatografu, ale robila aj rozbor, posudok či hodnotenie týchto vyšetrení. Lenže výsledky práce navrhovateľky boli len zápisy grafu z počítača do rukou písanej tabuľky, ktorá bola prepísaná niekým na stroji, skontrolovaná priamymi nadriadenými navrhovateľky a podpísaná nimi a bola len jedným z podkladov pre spísanie protokolu o skúške, ktorý vypracovával vedúci odboru. Takáto práca je obsahom maximálne pracovnej činnosti uvedenej v 9. platovej triede a nie 11. platovej triede. Navrhovateľka totiž vykonávala len laboratórne vyšetrenia na zložitom prístroji - plynovom chromatografe (činnosť 21.9.02) a nevykonávala špeciálne chemické, toxikologické a fyzikálne analýzy a merania, mikrobiologických a biologických vyšetrení vrátane ich vyhodnocovania, kontrola a prehodnocovanie používaných analytických metód (činnosť 21.11.03), tak ako je to uvedené v analytických listoch a v prílohe nariadenia č. 341/2004 Z.z. bolo tiež uvedené aj odborné laboratórne vyšetrenie k činnosti v 9. platovej triede, pracovné činnosti vyžadujúce vysokoškolské vzdelanie druhého stupňa pod bodom 02. Okrem toho svedkovia potvrdili a aj samotná navrhovateľka, že prvé dva roky navrhovateľka nevedela pracovať s plynovým chromatografom, vyšetrenia vykonávali iné pracoviská pre odporcu a vyplýva to i z prehľadu počtu vykonaných vyšetrení v roku 2003 a 2004, keď sú mesiace, keď sa vykonalo len jedno vyšetrenie. Navrhovateľka tiež nepreukázala, že by vykonávala činnosť uvedenú v Prílohe č. 1 Zákona č. 553/2003 Z.z. a č. 313/2001 Z.z., kde sú uvedené charakteristiky platových tried pre pracovné činnosti s prevahou duševnej práce vo verejnej službe, pre 9. alebo 11. platovú triedu, podľa názoru súdu preukázala len činnosť pre 8. platovú triedu, kde sa tiež uvádza ako kvalifikačný predpoklad vysokoškolské vzdelanie prvého stupňa. Pre 8. platovú triedu je uvedená charakteristika: samostatné ucelené odborné práce so zvýšenými nárokmi na myslenie vyžadujúce spracúvanie nových a spravidla neúplných informácií so značným rozsahom väzieb v rámci príslušného úseku činností podľa všeobecne záväzných právnych predpisov alebo podľa metodických usmernení s rámcovo stanovenými výstupmi. Práce vyžadujúce osobitné podklady pri riešení zložitých problémov a spoluprácu s viacerými organizačnými útvarmi mimo vlastného zamestnávateľa a so zodpovednosťou za výsledky práce, prípadne za rozhodnutia s dôsledkami pre organizačné útvary týchto subjektov, prípadne pre tieto subjekty, čo podľa názoru súdu charakterizuje prácu navrhovateľky, jej náročnosť a zodpovednosť, keďže písomnými dokladmi a výpoveďami účastníkov a svedkov bolo preukázané, že nevykonávala žiadnu samostatnú odbornú špecializovanú prácu s rozsiahlymi väzbami medzi rôznymi úsekmi činností vykonávané podľa individuálne stanovených postupov vopred neurčeným spôsobom, koordinovanie určených častí zložitých systémov vyžadujúce špeciálne konzultácie a osobitné podklady, koncepčné, systémové, metodické činnosti alebo výskumné práce so samostatným výberom postupov a spôsobov riešení vykonávané vopred bližšie nešpecifikovaným spôsobom, tak ako je charakterizovaná 11. platová trieda. Navrhovateľka mala pre svoju činnosť presne vopred stanovené postupy, metodické usmernenia, pri svojich vyšetreniach nespolupracovala s inými úsekmi, jej práca si nevyžadovala odborné konzultácie a spoluprácu s viacerými subjektmi mimo vlastného zamestnávateľa. Nezabezpečovala samostatne zložité úlohy a agendy a nevykonávala čiastkové tvorivé činnosti s väzbami a súvislosťami presahujúcimi rámec daného odboru činností spojené so zvýšenou psychickou záťažou. Tiež nevykonávala analytickú a hodnotiacu činnosť pri príprave podkladov pre rozhodovací proces s dôsledkami pre viaceré subjekty mimo vlastného zamestnávateľa tak ako je to v charakteristike 9. platovej triedy. Súd prácu navrhovateľky nepovažoval za samostatnú odbornú prácu, ktorá by zodpovedala charakteristike platovej triedy 9 a 11. Súd sa pokúsil nájsť v katalógu pracovných činností práce zodpovedajúce činnosti navrhovateľky a v prílohe Nariadenia vlády SR č. 111/2002 Z.z. v skupine 13 pôdohospodárstvo v 9. platovej triede pri pracovných činnostiach vyžadujúcich vysokoškolské vzdelanie 2. stupňa, orientačná dĺžka praxe nie je ustanovená, pod bodom 02 je uvedená odborná špecializovaná práca pri vykonávaní chemických analýz s použitím metód spektrografických, chromatografických, voltamperometrických, polarografických, elektroforetických, polymerázových reťazových reakcií, nukleárnomagnetických rezonancií, izotopových stanovení a pod. a v Nariadení vlády SR č. 341/2004 je v 4. platovej triede uvedená pracovná činnosť v okruhu laboratórnej práce: bežná laboratórna práca pri vykonávaní základných chromatografických analýz a v 12. platovej triede pod bodom 11 je uvedené: samostatné špecializované analýzy biologického materiálu, stanovenie izoenzýmov, hormónov, citogenetických parametrov, mikrobiologických parametrov, testov s imonukompetentnými bunkami a iných parametrov náročnými vyšetrovacími metódami (mikroskopické, chromatografické, spektrofotometrické, elektrochemické, fluorescenčné, citometrické) vrátane vyšetrení a vyhodnotení špeciálnych parametrov na zložitých laboratórnych prístrojoch alebo zabezpečovanie zložitých diagnostických a terapeutických výkonov (napr. ožarovacie techniky) vykonávané iným zdravotníckym zamestnancom po získaní špecializácie v príslušnom odbore. V tejto katalógovej charakteristike je spomínané chromatografické vyšetrovanie, avšak ide o samostatné špecializované analýzy biologického materiálu vrátane vyšetrení a vyhodnotení špeciálnych parametrov na zložitých prístrojoch alebo zabezpečovanie zložitých diagnostických a terapeutických výkonov, čo nezodpovedá charakteru práce navrhovateľky a to ani po 1.6.2004, odkedy je účinné toto nariadenie vlády, nakoľko sama uviedla, že jej pracovná činnosť sa od roku 2002 nezmenila. Taktiež nezodpovedá charakteristika 12. platovej triedy podľa zákona č. 553/2003 Z.z. činnosti navrhovateľky, nakoľko malo ísť o vysokošpecializované odborné práce alebo zložité analytické a syntetické činnosti, ktorých výsledkom sú riešenia zásadného charakteru, koordinovanie komplexov, systémov s nárokmi na mimoriadne schopnosti najmä tvorivé, komunikačné a pod., výskumné a vývojové práce pri tvorbe nových riešení s cieľom dosiahnutia značného pokroku na príslušnom úseku činností. O tom, že práca navrhovateľky nezodpovedá charakteristike prác v platovej triede 9,10,11,12 svedčí skutočnosť, že po jej odchode od odporcu, vykonáva túto prácu laborantka so stredoškolským vzdelaním. Navrhovateľka nepreukázala žiadnym spôsobom vykonávanie samostatnej odbornej činnosti charakterizované v 11. platovej triede a podľa názoru súdu ani v 9. platovej triede, avšak úlohou súdu nebolo riešiť nesprávnosť zaradenia navrhovateľky do 9. platovej triedy, ale možnosť zaradenia navrhovateľky do 11. platovej triedy. Súd z vykonaného dokazovania mal preukázané, že navrhovateľka nevykonávala práce charakterizované v 11. platovej triede, preto bol jej návrh na doplatenie mzdy do výšky mzdy podľa 11. platovej triedy neodôvodnený. Práca navrhovateľky nebola samostatná, nekládla na ňu vysoké nároky na myslenie a rozhodovanie o voľbe správneho postupu, jej práca mala vopred stanovené postupy v metodických usmerneniach, nevykonávala práce so samostatným výberom postupov a spôsobom riešení, ktoré mali byť vykonávané vopred bližšie nešpecifikovaným spôsobom, preto neprichádza do úvahy jej zaradenie do 11. platovej triedy. Vzhľadom na účinné späťvzatie návrhu v časti týkajúcej sa 40,60 eur, pôvodne 1.223,- Sk súd konanie v tejto časti zastavil. Počas konania totiž navrhovateľka uznala, že išlo iba o chybný zápis na výplatnej páske, pričom v skutočnosti jej bola mzda v apríli 2004 riadne vyplatená ako aj riadne boli vyplatené odvody do poisťovní. Prvostupňové rozhodnutie súdu napadla odvolaním čo do zamietnutia návrhu a trov konania prostredníctvom svojho právneho zástupcu navrhovateľka, ktorá navrhla zmeniť rozsudok súdu prvého stupňa tak, že bude odporcovi uložená povinnosť zaplatiť navrhovateľke 4.147,41 eur so 6 % úrokom z omeškania z uvedenej sumy od 01.04.2005 do zaplatenia a nahradiť jej trovy konania. V odôvodnení uviedla, že nesúhlasí so závermi súdu prvého stupňa v tom, že mala len vykonávať zápis údajov z plynového chromatografu, pretože tento prístroj musela pripraviť, vrátane kalibrácie, nastaviť všetky parametre prístroja, správne určiť a zmerať množstvá vstupov do prístroja a počítača, sledovať hodnoty počas merania a exaktne reagovať v prípade nepredvídateľných okolností. Navrhovateľka bola tá, ktorá vypracovala pracovný postup, pravidelne ho validovala, stanovovala postup a spôsob práce na plynovom chromatografe, ktorým sa dospelo k výsledku Prvostupňový súd taktiež opomenul pracovné činnosti uvedené v Analytickom liste 21.11.03 pre 11.platovú triedu, a to špeciálne chemické analýzy a merania, vrátane ich vyhodnocovania, kontrolovania a prehodnocovania používaných metód, ktorú mala napísanú v pracovnej náplni a reálne ju vykonávala, pričom na zaradenie do 11.platovej triedy by jej reálne stačilo len vykonávanie tejto činnosti. Ďalším dôkazom svedčiacim tomu, že vykonávala samostatnú odbornú prácu, je potvrdenie v špecializačnom indexe navrhovateľky, kde odporca výslovne uviedol, že navrhovateľka vykonáva samostatnú odbornú prácu čo potvrdil odtlačkom pečiatky štátneho orgánu. Dôkazom toho, že patrila do 11.platovej triedy sú aj jej pracovné náplne zo dňa 04.10.1999 a 01.10.2002, kde je okrem iného uvedené, že ,, zavádza nové resp. zabezpečuje zavádzanie nových vyšetrovacích metód a ich validáciu. Odporca sa svoje písomné prejavy snažil nahrádzať rôznymi ústnymi zmenami, čo je neprípustné a snažil sa zámerne dehonestovať prácu navrhovateľky. Odporca vo svojom vyjadrení k odvolaniu navrhol rozsudok súdu prvého stupňa potvrdiť ako vecne správny a priznať mu náhradu trov odvolacieho konania. K jednotlivým námietkam navrhovateľky v odvolaní uviedol, že prácu zamestnanca nie je možné považovať za samostatnú, keď zamestnanec dostatočne neovláda prístroj, na ktorom má analyzovať vzorky. Prácu na plynovom chromatografe, využívanie prístroja do mája 2002 mala zabezpečiť navrhovateľka, po tomto termíne aj laborantka, za celý r. 2003 bolo analyzovaných na tomto prístroji len 42 vzoriek. Postup a spôsob práce na plynovom chromatografe je uvedený v návode na obsluhu, tzv. manuál, v r. 2002 a 2003 pracovný postup vypracovaný nebol a určite nebol validovaný navrhovateľkou, ako to tvrdí. Ak by tomu tak bolo, skúšobné metódy plynovej chromatografie by boli zaradené medzi skúšobné metódy, ktoré si laboratórny odbor dával v r. 2003 akreditovať v rámci procesu akreditácie. Pracovný postup na výkon analýz na plynovom chromatografe a jeho validáciu začala navrhovateľka pripravovať až v r. 2004. Akreditované boli až v r. 2007. Ďalej uviedol, že musia konštatovať, že navrhovateľka až v auguste 2004 vykonávala činnosti, ktoré svojou náročnosťou možno zaradiť do platovej triedy 11, a to validáciu metodiky a písanie inovovanej metodiky. Nejednalo sa o novú metodiku, ktorú by svojim schopnosťami a prácou vynašla odporkyňa, ale len o jej aktualizáciu po zmene technickej normy. V r. 2002, 2003 a do augusta 2004 vykonávala navrhovateľka odborné laboratórne vyšetrenia podľa predpísaných metód (analytický list 21.9.2002). Navrhovateľka nezaviedla žiadnu novú skúšobnú metódu. Potvrdenie v špecializovanom indexe navrhovateľky, že vykonáva samostatnú odbornú prácu uviedol Ing. L. len z dôvodu, aby mohla byť zaradená do špecializačného štúdia. Odporcovi nie je známe, že by sa uskutočnilo rokovanie s pracovníkmi Hermes Lab System. Navrhovateľka bola členkou jednorazovo vymenovanej výberovej komisie pre nákup prídavného zariadenia k plynového chromatografu, ktorá vyhodnocovala cenové ponuky od viacerých firiem. Celkovú zodpovednosť za analýzu vzoriek v rámci celého oddelenia, a teda aj za vyšetrovanie vzoriek v rámci vnútrolaboratórnej kontroly niesol vedúci oddelenia. Nové vyšetrovacie metódy navrhovateľka u odporcu nikdy nezaviedla, čo nakoniec potvrdila aj sama v rámci konania na súde. Pri zaraďovaní navrhovateľky do pracovnej triedy postupoval odporca v súlade so Zákonníkom práce, zákonom o verejnej službe, ako aj so zákonom o odmeňovaní niektorých pracovníkov pri výkone práce vo verejnom záujme. Navrhovateľka bola správne zaradená do 9. platovej triedy. Krajský súd v Trnave ako súd odvolací (§ 10 ods. 1 O.s.p.) po zistení, že odvolanie podala včas oprávnená osoba - účastník konania (§ 201 a § 204 ods. 1 O.s.p.) proti rozhodnutiu, proti ktorému je tento opravný prostriedok prípustný (§ 201 a § 202 O.s.p.), postupom bez nariadenia odvolacieho pojednávania (§ 214 ods. 2 O.s.p.) preskúmal napadnutý rozsudok v medziach daných rozsahom a dôvodmi odvolania (§ 212 ods. 1 O.s.p.) a dospel k záveru, že odvolanie navrhovateľky nie je dôvodné, pretože napadnutý rozsudok súdu prvého stupňa je vecne správny. Predmetom konania vedeného na súde prvého stupňa pod sp. zn. 29C/38/2005 je zaplatenie 4.188,01 eur a príslušenstva titulom nezaplatenia pracovnoprávnych nárokov vyplývajúcich zo zákona o verejnej službe. Predmetom odvolacieho konania je preskúmanie správnosti postupu a rozhodnutia súdu prvého stupňa, ktorým bola žaloba zamietnutá a navrhovateľke uložená povinnosť náhrady trov konania. Odvolateľka odvolanie odôvodnila tým, že súd prvého stupňa na základe vykonaných dôkazov dospel k nesprávnym skutkovým zisteniam (§ 205 ods. 2 písm. d/ O.s.p.) Odvolací dôvod v zmysle ustanovenia § 205 ods. 2 písm. d/ O.s.p. je daný, ak výsledok hodnotenia dôkazov súdom prvého stupňa nezodpovedá postupu vyplývajúcemu z ustanovenia § 132 O.s.p., pretože súd zobral do úvahy skutočnosti, ktoré z vykonaných dôkazov alebo prednesov účastníkov nevyplynuli, ani inak nevyšli počas konania najavo, alebo súd nezohľadnil rozhodujúce skutočnosti, ktoré boli vykonanými dôkazmi preukázané a vyšli počas konania najavo, alebo v hodnotení dôkazov, prípadne poznatkov, ktoré vyplynuli z prednesov účastníkov, alebo vyšli najavo inak z hľadiska ich závažnosti (dôležitosti), zákonnosti, pravdivosti a vierohodnosti je logický rozpor, alebo ktoré odporujú ustanoveniam § 122 až § 135 O.s.p. Odvolací súd po preskúmaní napadnutého rozsudku, ako aj celého obsahu spisového materiálu dospel k záveru, že súd prvého stupňa vykonal dokazovanie v dostatočnom rozsahu potrebnom na vyhlásenie rozsudku, na základe vykonaných dôkazov dospel k správnym skutkovým zisteniam a vec i správne právne posúdil. Odvolací súd sa v celom rozsahu stotožňuje so skutkovými zisteniami a právnymi závermi súdu prvého stupňa obsiahnutými v odôvodnení napadnutého rozsudku, pričom v podrobnostiach na ne odkazuje (§ 219 ods. 2 O.s.p.). Súd prvého stupňa vykonal rozsiahle dokazovanie, vyhodnotil svedecké výpovede i listinné dôkazy, vysporiadal sa so všetkými podstatnými okolnosťami. Odvolateľka v odvolacom konaní neuviedla žiadne podstatné skutočnosti, ktoré by spochybnili rozhodnutie súdu prvého stupňa a neuviedla dôkazy, ktoré by boli relevantné pre rozhodnutie vo veci samej a ani nevzniesla žiadne relevantné námietky, s ktorými by sa súd prvého stupňa nebol vysporiadal. V činnosti navrhovateľky ani odvolací súd nenašiel žiadnu z činností, ktorá by patrila do vyššej platovej triedy(11.) ako bola zaradená. Odvolací súd preto rozsudok súdu prvého stupňa ako vecne správny v napadnutej zamietajúcej časti i v súvisiacej časti náhrady trov konania potvrdil (§ 219 ods. 1 O.s.p.). O trovách odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p. a v odvolacom konaní v celom rozsahu úspešnému odporcovi priznal náhradu trov odvolacieho konania vo výške 158,26 eur titulom trov právnej služby s nasledujúcou špecifikáciou: 1 úkon á 151,02 eura + režijný paušál 7,21 eura. Podľa § 149 ods. 1 O.s.p. odvolací súd žalovanému uložil zaplatiť priznanú náhradu trov konania do rúk advokáta odporcu. Senát krajského súdu uvedené rozhodnutie prijal pomerom hlasov 3 : 0, teda jednohlasne. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2105207012.1 (dáta aktuálne k 14. 11. 2026). Záväzné je znenie zverejnené súdom.




